Hawn hi, fiha sitt paġni: in-notifika mill-Prim Ministru Theresa May, li tattiva l-Artikolu 50 u tagħti bidu formalment għan-negozjati tal-ħruġ tar-Renju Unit mill-Unjoni Ewropea. M'hemm l-ebda raġuni biex nagħmlu tabirruħna li dan huwa jum ta' ferħ, la fi Brussell u lanqas f'Londra. Wara kollox, il-biċċa l-kbira tal-Ewropej, inkluż kważi nofs il-votanti Brittaniċi jixtiequ li nibqgħu flimkien, mhux li ninfirdu. Min-naħa tiegħi m'iniex ser nagħmel tabirruħi li ninsab kuntent illum. Iżda paradossalment hemm ukoll xi ħaġa pożittiva fi Brexit. Brexit għamlitna, il-komunità ta' 27, aktar determinati u aktar magħqudin minn qabel. Ninsab fiduċjuż għalkollox minn dan, speċjalment wara d-dikjarazzjoni ta' Ruma, u llum nista' ngħid li ser nibqgħu determinati u magħqudin ukoll fil-ġejjieni, anke matul in-negozjati diffiċli li għandna quddiemna. Dan ifisser li kemm jien u kemm il-Kummissjoni għandna mandat b'saħħtu biex inħarsu l-interessi tas-27. Ma hemm xejn x'nirbħu f'dan il-proċess, u qed ngħid għaż-żewġ naħat. Essenzjalment, dan huwa kontroll tal-ħsara. L-għan tagħna huwa ċar: li nimminimizzaw id-danni għaċ-ċittadini, in-negozji u l-Istati Membri tal-UE. Ser nagħmlu dak kollu li nistgħu - u għandna l-għodod kollha - biex nilħqu dan l-għan. U li għandna nenfasizzaw illum huwa li, għalissa, ma nbidel xejn: sakemm ir-Renju Unit iħalli l-Unjoni Ewropea, id-dritt tal-UE ser jibqa' japplika għar-Renju Unit, u ġewwa fih. Fl-aħħar nett, nixtieq ngħid li għadna kemm ħriġna stqarrija uffiċjali mill-Kunsill Ewropew, li fiha l-mexxejja jenfasizzaw li ser naġixxu bħala entità waħda u ser nibdew in-negozjati billi niffokaw fuq l-arranġamenti ewlenin kollha għal ħruġ ordinat. Nhar il-Ġimgħa ser nippreżenta lill-Istati Membri proposta dwar il-linji gwida ta' negozjar, biex tiġi adottata mill-Kunsill Ewropew fid-29 ta' April. Ser nirreferi għaliha u nikkummenta dwar il-proposti tagħna nhar il-Ġimgħa matul il-konferenza stampa tagħna mal-Prim Ministru Joseph Muscat f'Malta. X'nista' nżid ma' dan? Diġà qed nimmissjawkom.